Burjassot s’emociona amb la signatura en el Llibre d’Honor dels màxims representants de les Falles 2023
2025-07-24

És un dels actes més especials, emotius i alhora importants dels que viu Burjassot en les seues Falles. L’Ajuntament ha sigut testimoni de la signatura en el Llibre d’Honor del municipi de les màximes i els màxims representants de la festa fallera de 2023.

Falleres majors, falleres majors infantils, presidents infantils, presidentes i presidents han deixat la seua firma en un acte en el qual l’alcalde de Burjassot, Rafa García, desitjava a totes i tots els presents que visquen les Falles d’enguany “amb la major il·lusió. Aquest 2023 és el vostre any i heu de viure i sentir cada acte com ho esteu fent hui, amb eixos somriures dibuixats en les vostres cares que ens mostren l’important que és per a vosaltres ser els màxims representants de les vostres comissions”.

No van faltar a l’acte la regidora de Falles, Estefanía Ballesteros i el president de l’Agrupació de Falles, José María Caballero.